b"\n_START_ARTICLE_\nFreiheras\n_START_SECTION_\nFreiherai Vokietijoje\n_START_PARAGRAPH_\nVoki\xc5\xa1k\xc4\x85 freihero titul\xc4\x85 angli\xc5\xa1kai vadina baron. Voki\xc5\xa1kai freiherus irgi kartais vadina baronais, nors tai tikslu. Vokietijoje buvo ir tikr\xc5\xb3 baron\xc5\xb3, ta\xc4\x8diau jie da\xc5\xbeniausiai titul\xc4\x85 tur\xc4\x97jo gav\xc4\x99 u\xc5\xbesienyje (pvz., Baltijos \xc5\xa1ali\xc5\xb3 baronai baronyst\xc4\x99 da\xc5\xbenai b\xc5\xabdavo gav\xc4\x99 i\xc5\xa1 Rusijos caro)._NEWLINE_Freihero titul\xc4\x85 gavo tie \xc5\xbemon\xc4\x97s, kurie vald\xc4\x97 alodus (\xc5\xbeemes, u\xc5\xbe kurias jiems nereik\xc4\x97jo niekam atitarnauti). Tuo tarpu baronais tapo riteriai, gav\xc4\x99 \xc5\xbeemes valdyti. Freiherai paprastai patys tur\xc4\x97jo paveldim\xc4\x85 valdymo ir teisimo gali\xc4\x85 savo valdoje, tuo tarpu baronijose da\xc5\xbeniausiai toki\xc4\x85 teis\xc4\x99 tur\xc4\x97jo hercogas ar grafas._NEWLINE_Freihero s\xc5\xabnus irgi vadinami freiherais. Frehero \xc5\xbemona vadinama freifrau (vok. Freifrau 'laisvoji ponia'), o dukra\xc2\xa0\xe2\x80\x93 freiina (sutrumpintai i\xc5\xa1 Freiherrin). Freiherus gali vadinti baronais, o freifrau ir freiinas\xc2\xa0\xe2\x80\x93 barones\xc4\x97mis (vok. Baronin). \xc5\xbdod\xc5\xbeius Freifrau ir Freiin Vokietijoje po 1919\xc2\xa0m. teismo sprendimu buvo leista laikyti pavard\xc4\x97s dalimis._NEWLINE_Vokietijoje pagal 1919\xc2\xa0m. Veimaro respublikos konstitucij\xc4\x85 (Weimarer Verfassung) oficialiai titulai buvo panaikinti. Tai patvirtino ir 1949\xc2\xa0m. Vokietijos konstitucija. Bajor\xc5\xb3 titulai tapo tiesiog pavard\xc4\x97s dalimi, kur titulas ra\xc5\xa1omas prie\xc5\xa1 pavard\xc4\x97s prad\xc5\xbei\xc4\x85 (pvz., Georg Freiherr von Platz) ir kuri gali b\xc5\xabti naudojama ar nenaudojama. Toks pavard\xc4\x97s prapl\xc4\x97timas titulu laikomas presti\xc5\xbeo dalyku.\n_START_SECTION_\nReichsfreiherai\n_START_PARAGRAPH_\nIki 1806\xc2\xa0m., kai buvo panaikinta \xc5\xa0ventoji Romos Imperija, jos freiherai i\xc5\xa1 tikr\xc5\xb3j\xc5\xb3 buvo reichsfreiherai ('Imperijos freiherai'), ta\xc4\x8diau juos vadino tiesiog freiherais. Vienos Kongreso 1815\xc2\xa0m. nutarimu buvo nutarta, kad panaikintosios \xc5\xa0ventosios Romos Imperijos titulai ir toliau gali b\xc5\xabti naudojami._NEWLINE_Po 1806\xc2\xa0m. naujai atsiradusios Vokietijos karalyst\xc4\x97s (Bavarija, Viurtemburgas) \xc4\x97m\xc4\x97 suteikin\xc4\x97ti freihero titulu, ta\xc4\x8diau \xc5\xa1ie naujieji freiherai niekada nebuvo reichsfreiherai (Imperijos freiherai), jie buvo Bavarijos ar Viurtemburgo freiherai. Tod\xc4\x97l kai kuri\xc5\xb3 sen\xc5\xb3j\xc5\xb3 freiher\xc5\xb3 gimini\xc5\xb3 atstovai \xc4\x97m\xc4\x97m vadintis reichsfreiherais (pvz., Reichsfreiherr von und zu Guttenberg), kad atskirt\xc5\xb3 save nuo nauj\xc5\xb3j\xc5\xb3 freiher\xc5\xb3.\n_START_SECTION_\nAustrijos freiherai\n_START_PARAGRAPH_\nAustrijoje titulai irgi buvo panaikinti 1919\xc2\xa0m. Ta\xc4\x8diau tradici\xc5\xa1kai titulai, tarp j\xc5\xb3 ir freihero, Austrijoje teb\xc4\x97ra naudojami."